Elektrický rušeň 350

Elektrický rušeň 350 (podľa starého označenia ČSD ES 499.0) je dvojsystémový elektrický rušeň prezývaný Dvojprúdovka [Slovenská], Gorila . Patrí k najrýchlejším a najvýkonnejším rušňom vyrobeným v Česko-Slovensku, momentálne prevádzkovaný Železničnou spoločnosťou Slovensko. Vyrábal ho podnik Škoda Plzeň pod typovým označením 55E.

 História 
Koncom 60. rokov sa vplyvom stále rastúcej hmotnosti vnútroštátnych a medzinárodných rýchlikov a nedostatku výkonných rušňov, ktoré by tieto rýchliky viedli, začalo v Česko-Slovensku uvažovať o vývoji nového radu rušňov. Dňa 23. decembra 1969 podalo Federálne ministerstvo dopravy ČSSR oficiálnu zákazku na vývoj dvojsystémového rýchlikového rušňa s výkonom 4 000 kW a maximálnou rýchlosťou 160 km/h (pre podvozok a ďalšie mechanické časti až 200 km/h). Ďalej bola požadovaná hmotnosť rušňa do 89 ton a výkonná elektrodynamická brzda.

Vývojom nového rušňa bol poverený podnik Škoda Plzeň, šéfkonštruktérom bol Ing. František Palík, CSc.

V roku 1972 bol osadený rušeň E 469.3030 (124.601-6) novými podvozkami, určenými pre rad 350 a následne aj pre rušne Škoda II. generácie. Na železničnom testovacom okruhu pri Velime dosiahol takto upravený rušeň rýchlosť 218 km/h. V roku 1973 bol vyrobený prvý prototyp označený ako ES 499.0001 a ten dosiahol dňa 3. apríla 1974 na ŽTO pri Velime rýchlosť 180 km/h. O rok neskôr bol vyrobený druhý prototyp (ES 499.0002), ten mal sprevodovanie až na rýchlosť 200 km/h. Počas jesene 1975 bolo vyrobených 18 sériových rušňov, pričom cena jedného rušňa bola 6 500 000 Kčs.

 Popis 
Rušeň rady 350 mal na svoju dobu moderný hranatý dizajn. Na pravej bočnici sú žalúzie výduchov chladenia, do ktorých uprostred zasahuje odporová skriňa.

Podvozok disponuje dvojstupňovým odpružením skrutkovými pružinami s priečnym a zvislým tlmením hydraulickými tlmičmi. Na ráme podvozku sú umiestnené štyri jednosmerné trakčné motory AL 4741 Flt, každý s výkonom 1000 kW. Regulácia otáčok je odporová a má 56 stupňov. Prenos sily na jednotlivé nápravy je riešený kĺbovou spojkou Škoda. Tento rušeň je vybavený pneumatickou priamočinnou brzdou, elektrickou samočinnou brzdou, zaisťovacou brzdou a tiež elektrodynamickou brzdou s výkonom 3600 kW, tá sa dá aktivovať pri rýchlostiach vyšších ako 60 km/h.

Rušeň rady 350 predbehol možnosti vtedajšej infraštruktúry a jeho potenciál bol dlhú dobu nevyužitý.

 Prevádzka 
Celkovo bolo vyrobených 20 rušňov radu 350, v súčasnosti (2025) je ich v pravidelnej prevádzke 12. Rušeň 350.009 bol zničený pri tragickej nehode pri Nových Kopistách v novembri 1989  a rušeň ES 499.0010 pri tragickej nehode Expresu Meridian na Bratislavskej hlavnej stanici dňa 28. júna 1977. Rušeň 350.011 bol poškodený (zničené jedno čelo) po náraze so sypačom pri Liptovskom Mikuláši večer 23. 1. 2013 . Po oprave v ŽOS Vrútky a prevoze počas 2. a 3. septembra 2014 do domovského depa je v opäť v prevádzke. Prototypový rušeň 350.001 ukončil prevádzku dňa 18.7.2023, kedy došlo k zahoreniu tlmivky kompresora a následnému požiaru v Trnave. Rušeň bol opravený v auguste 2024. Po oprave sa presunul ako funkčný do Albatros klub Bratislava. Druhý prototypový rušeň 350.002 ukončil svoju prevádzku dňa 22.3.2025. Po vyriešení administratívnej časti dňa 16.5.2025 došlo k výmene rušňa s rušňom 150.224. Rušeň je v Múzeu ČD v Lužnej u Rakovníka v Česku. Rušeň 150.224, smeroval do klubu Tatran v Liptovskom Mikuláši. Rušeň 350.018 bol dňa 11.10.2024 presunutý do železničného múzea SR. Rušne 350.005, 350.013 a 350.016 sú odstavené z dôvodu nábehu kilometrov na EH opravu. S opravou sa už nepočíta, pretože nemajú zabudovaný systém ETCS a modernizácia lokomotív je nerentabilná. Ostatne rušne bez zabudovaného systému ETCS po nábehu kilometrov budú taktiež z prevádzky vyradené (3 ks), t.j. 350.003, 350.012 a 350.020. Odstavenie zvyšných rušňov 350.004, 350.006, 350.007, 350.008, 350.011, 350.014, 350.015, 350.017 a 350.019 so zabudovaným systémom ETCS budú prevádzkované do roka 2027. Všetkých 12 prevádzkyschopných rušňov je dislokovaných v rušňovom depe v Bratislave.

Vozbu vlakov EC ukončili s príchodom slovenského GVD 2023/2024. Inak sú používané pri vozbe regionálnych rýchlikov, rýchlikov a vlakov InterCity na trati Bratislava - Žilina - Košice spolu s rušňami radov 361, 362 alebo 383.

 Referencie 

 Iné projekty 

 Externé odkazy 
 Atlaslokomotiv.net - 350 (ES 499.0)
 Prototypy.cz - rada 350
 VLAKY.NET - Obehy HDV
 VLAKY.NET - Rad 350 "Gorila"
 Youtube.cz - Video s lokomotívou rady 350
 Youtube.cz - Jazda na stanovišti rady 350

350
350